Norsk kvinne knivstukket i Sverige
Kvinnen ble stukket nær vitale organer og i hoderegionen og ble onsdag morgen operert ved Sahlgrenska universitetssykehus. Kvinnen er ikke lenger livstruende skadet. Pressetalsmann ved politiet i Västra Götaland, Thomas Fuxborg, opplyser til VG Nett at den skadde kvinnen er 44 år gammel og norsk statsborger. - Vi fikk melding rundt klokken tre i natt om at en kvinne var knivstukket. Vi kom raskt til stedet og hun ble fløyet av gårde i ambulansehelikopter, sier Fuxborg. Det var ifølge ham en mann som varslet fra om hendelsen, men politiet vet ikke om det var den mistenkte nordmannen eller en nabo som ringte. Et norsk par som var på besøk hos kvinnen ble pågrepet på stedet. Mannen er 54 år gammel, mens kvinnen er 48. De to holdes i varetekt og er mistenkt for å drapsforsøk.Sten-Rune Timmersjö ved Länskriminalpolisen kan i 14.30-tiden opplyse at paret nekter for å ha knivstukket den 44-årige kvinnen. - Jeg kan bekrefte at de har nektet. De holdes i varetekt i hvert fall til i morgen. Kvinnen som ble knivstukket har også blitt avhørt, sier Timmersjö til VG Nett. Politiet ønsker ellers ikke kommentere hva som har kommet fram i avhør, annet enn at de fortsatt leter etter et motiv. De to kvinnene skal ha kjent hverandre fra tidligere.44-åringen de besøkte hadde leid huset knivstikkingen tok sted. Hendelsen skjedde i hagen, hvor det er spor etter slåsskamp. Det er kastet mat og bestikk rundt, i tillegg til at bålet er veltet. Det er bloddråper inne i gangen. Politiet ønsker ikke å kommentere om det har vært slåsskamp på stedet. - Det vil etterforskningen vise, men noe har jo garantert skjedd der, vi sitter igjen med en knivstukket kvinne, sier Fuxborg. Politiet har gjort tekniske beslag fra stedet, og har drevet åstedsgransking. Kniven som ble brukt er funnet og beslaglagt.
En norsk kvinne er skadet i hodet og halsen etter å ha blitt knivstukket natt til onsdag i Brastad i Sverige.